Disciplinærinstansen hos DBU er kommet med sin kendelse, der lyder som følger på forbundets hjemmeside:

- Resultatet af kampen mellem Hobro IK og AGF, spillet på DS Arena den 11. september 2015, ændres, således at Hobro anses som taber og AGF anses for vinder af kampen med cifrene 0-3, skriver instansen.

Det er en sag, der først gik fra at være en tilståelsessag fra Hobros side til en protestsag fra AGF's, men nu er de tre point altså gået til AGF. Næstformand i disciplinærudvalget Poul Gade forklarer, at baggrunden for afgørelsen handler om, at det er klubben og spillerens ansvar, at de er spillerberettigede.

- Vi har nøje vurderet Hobros argumenter for at lade resultatet på banen stå ved magt, men der var enighed i Fodboldens Disciplinærinstans, om at reglerne er klare på dette punkt og ikke i modstrid med FIFA's regler. Der var også enighed om at der foreligger en fast praksis for at resultatet af at bruge en spiller i strid med reglerne om spilleberettigelse er at ændre kampens resultat til 0-3. Vi skal behandle lige tilfælde lige, og det har været afgørende for os, siger Poul Gade.

Hobro har nu 14 dage til at appellere sagen, hvis de mener, at de stadig har grund til, at de tre point, som de fik i kampen mod AGF er deres. Med de tre point færre finder Hobro sig nu også begravet dybere på sidstepladsen, der er den eneste placering, der giver nedrykning i denne sæson.